**NAVODILA ZA PISANJE DNEVNIKA**

**PRAKTIČNEGA USPOSABLJANJA Z DELOM V VRTCU**

Dnevnik praktičnega usposabljanja z delom boste oddali v spletno učilnico za PUD v wordu in pdf-ju. **Nujno v obeh formatih!**

**Naslovnica dnevnika (oblikujte jo, kot kaže vzorec, ki ste ga prejeli) naj vsebuje naslednje podatke:**

Šola, vrtec in enota, starost otrok v skupini, ime in priimek dijaka, ime in priimek vzgojitelja/mentorja in pomočnika vzgojitelja, čas in kraj PUD. Naslov: **Dnevnik praktičnega usposabljanja v vrtcu**

**Uvodne teme**

**Prva tema:** **Estetska ureditev vrtca (ne funkcionalna ureditev!!!)**

Na začetku opišite estetsko ureditev vrtca in igralnice. V to temo zajamete okrasitve, razstave izdelkov, plakate …To opišite ob vsaki spremembi (navedite datum in opišite). Nujno priložite **fotografije** (resolucijo fotografij zmanjšajte, če je to potrebno, sicer bo datoteka prevelika in je ne boste mogli naložiti v spletno učilnico).

**Druga tema (seznam):** **Obvestila za starše**

Napišite naslove vseh obvestil za starše, ki bodo objavljena na oglasni deski ali v spletni učilnici vrtca ali poslani po e-pošti staršem. Ob vsakem obisku vrtca napišete datum in samo nova obvestila. Lahko jih fotografirate (pazite na resolucijo).

**Tretja tema: Seznam izdelkov**

Napišite **seznam vseh izdelkov** (navedite datum in opišete, kako izdelek izdelamo, ter navedite potrebna sredstva in material). Priložite **fotografije - nujno.** Lahko uporabite tudi izdelke, ki so nastali v času, ko vas ni bilo na PUD, izdelke iz drugih skupin …

**Četrta tema (seznam): pesmice, deklamacij, iger …**

Napišite **seznam pesmic, deklamacij, literarnih tekstov** (avtor, naslov), **didaktičnih in gibalno didaktičnih iger,** ki so jih izvajaliv vrtcu med vašim praktičnim usposabljanjem. Ne pozabite ne igre: rajalne, socialne, elementarne, družabne …

**Peta tema (seznam):** Napišete datum vaše izvedbe dejavnosti, področje, temo ter ime in priimek mentorja/učitelja. **Samo seznam!!! Pripravo pa priložite k dnevnemu zapisu. Tu gre za dejavnosti, ki niso izpitni nastopi, pripravili pa ste jih pri strokovnih modulih v šoli.** Lahko pa pripravite nove dejavnosti, v dogovoru z mentorico. Izvedbe teh dejavnosti so priprava na izpitne nastope(4. predmet poklicne mature »izpitni nastop in zagovor«; zagovor poteka v šoli.).

**Dnevni zapisi**

Zapis v dnevniku naj obsega **kratko analizo** dejavnosti, ki so potekale v času opravljanja PUD. **V zapisu poudarite predvsem tiste dejavnosti, ki ste jih opravljali sami. Dnevnik morate pisati sproti, mentorju\_ici ga pošljete takoj (dogovor z mentorjem\_ico), da ga do naslednjega obiska vrtca že pregleda.** Dnevnik **takoj popravite** v skladu z **navodili mentorja\_ice.**

Vsako uvodno temo in zapis za posamezen dan PUD **začnete na vrhu nove strani.** Pomagajte si s prelomi strani in ne z odstavki (če bo zapis za predhodni dan daljši od ene strani).

**V dnevnik vsak dan zapišete:**

**- datum in čas opravljanja PUD (npr. 15. 9. 2022, od 8. do 15. ure) – na vrhu strani**,

**- sprejemanje otrok**  - slovo od staršev, morebitne težave, pomoč otrokom, kako se otroci vključijo v igro, igrače in gre, s katerimi so se otroci igrali, ter vaše sodelovanje pri igrah, **spremembe, posebnosti**

- **prehod od iger po želji k zajtrku** (sodelovanje otrok pri tem in **vaše naloge**), potek prehoda, samostojnost otrok …

- **hranjenje (zajtrk) in oblikovanje kulturnih in higienskih navad** (pomoč otrokom, odnos do hrane, navajanje na hrano, posebnosti, komunikacija med obroki – med otroki in med otroki in odraslimi, prehranjevalne navade otrok, uresničevanje kurikularnih načel in ciljev med pripravno na hranjenje in med hranjenjem …)

- **prehod od zajtrka k načrtovani dejavnosti** (motivacija za naslednjo dejavnost, potek, vaše vključevanje)

- **načrtovane dejavnosti:**

**za vsak dan** napišete **področje po kurikulu, cilje, vsebino, motivacijo, potek dejavnosti, načine usmerjanja** k dejavnostim. **To napišete v ločenem, jasno razvidnem odstavku!!!** Opišete še odnos vzgojiteljice do otrok, **aktivnosti otrok, vlogo vzgojiteljice in tudi vaše naloge,** če ste jih imeli v tem času, sicer pa prosto opišite zadolžitve pomočnice, zapis naj bo jasen, mentorice pa opravijo analizo skupaj z vami.

- **prehod od načrtovanih dejavnosti k drugim dejavnostim** (motivacija, priprava za naslednjo dejavnost, sodelovanje otrok in **vaše naloge ter sodelovanje).**

**- bivanje na prostem** (garderoba, igre na igrišču, sprehodi, obiski ustanov itd.) in **vaše naloge, opažanja.**

**- priprave na hranjenje ter oblikovanje kulturnih in higienskih navad** (umivanje, urejanje igralnice, pomoč otrokom pri hranjenju, dežurstva, otrokov odnos do hrane in hranjenje), **predvsem vaše zadolžitve in opažanja pri tem.**

- **počitek** (priprava na počitek, priprava igrač in iger za otroke, ki ne počivajo, umiritev otrok, počitek, prebujanje, ureditev otrok, malica) in **vaše naloge.**

- **dejavnosti v času** **odhajanja otrok** in vaše naloge in opažanja ob tej dejavnosti.

**Zapise o posameznih delih dnevne rutine, kot so navedeni zgoraj, napišite v ločenih odstavkih!** Pred vsakim odstavkom jasno razvidno navedite, za kateri del dnevne rutne gre.

**Sledeča navodila se nanašajo na dogodke, ki jih boste spremljali (opazili) in zapisali** (ta opažanja zapišite v zapisu o delu rutine, v katerem so se pojavili):

1. **Opišite morebitne težave, ki se pojavljajo v skupini** (agresivni otroci, nemirni, plašni, boječi …), in načine reševanja konfliktnih situacij.
2. Predstavite, kako ravnajo v takih primerih vzgojitelji, ter navedite, kako bi lahko sami posredovali.
3. **Skrb za igrače in urejanje igrač,** navedite igrače in igre, s katerimi so se otroci igrali, ter **vaše sodelovanje pri igrah.**
4. Opišite, kako se otroci dogovarjajo za skupno igro in **kako rešujejo medsebojne konflikte ter kako ste jim pomagali pri tem.**
5. Opišite najbolj zanimive **teme pogovorov med vami in otroki.**
6. **Opišite razlike med otroki glede spretnosti, govora oz. izražanja, odzivanja ter navedite možne načine individualnega pristopa. Opišite, kako ste vi upoštevali te posebnosti.**
7. **Opišite, kakšne pohvale, nagrade, morda tudi graje, opomine in kazni ste uporabljali na PUD** ter kako so se posamezni otroci odzvali na pohvalo, grajo ali kazen.
8. Pri pisanju dnevnika **upoštevajte varovanje osebnih podatkov.**
9. Napišite tudi, če ste se udeležili **strokovnih seminarjev** (napišete naslov seminarja ali teme, čas, izvajalca oz. predavateljev, literaturo).

**Po končanem PUD napišite svoje vtise in mnenje, kaj se vam je zdelo še posebno dobro in kaj bi spremenili.**

Dejavnosti, ki jih boste morali izvesti v vrtcu po navodilih učiteljev, zapišite že v šoli, **zapis (pripravo) pa priložite dnevniku** (k dnevnemu zapisu za dan, ko ste dejavnost izvedli).

**Osredotočite se na POSEBNOSTI, OPAŽANJA, INTERAKCIJE in vse to razložite s TEORIJO, ki ste jo spoznali v šoli. STROKOVNE IZRAZE, ki jih boste uporabili za zapise in analizo, zapišite s KREPKIM TISKOM, torej poudarjeno, odebeljeno.**

**Zapis mora biti dolg ENO STRAN (lahko je tudi daljši, če vam ne uspe strniti opažanj, vendar največ dve strani).**

**Tip pisave: ARIAL; VELIKOST PISAVE: 11; PRESLEDEK med vrsticami: 1. Med odstavki je presledek lahko največ ENA VRSTICA. Pazite, da stranski robovi ne bodo preširoki, saj vam bo sicer zmanjkalo prostora vsebinsko ustrezen zapis.**

Primer ustrezne analize dogajanja med zajtrkom (starost 2 do 3 leta):

 … Otroci so sedeli za mizo in čakali na zajtrk. Vzgojiteljica je se je med tem z otroki pogovarjala, kaj najraje jejo za zajtrk, kako pridobivamo hrano in jo pripravimo … S tem je spodbujala njihov v **govorni razvoj,** uresničevala je **cilje** s področja **jezika** in **načelo horizontalne povezanosti** (lahko navedete samo eno strokovno ugotovitev). Nato je Deček P začel z žlico tolči po pločevinastem krožniku, prijatelj, ki je sedel ob njem, je to opazil in z navdušenjem začel tudi sam tolči z žlico po posodi. Do izraza je prišla **razvojna značilnost** **vedenja** predšolskega otroka - **sugestibilnost** (tu bi lahko namesto tega izraza navedli tudi **posnemanje** – otroci radi posnemajo tiste, ki jih imajo radi oz. se z njimi **identificirajo** ter se tako učijo). …

Veliko navdušenja in uspeha pri vašem delu! Mojca Zupan, organizatorica PUD